钦定古今图书集成/历象汇编/乾象典/第048卷 > 箕宿
## 钦定古今图书集成/历象汇编/乾象典/第048卷 > 箕宿

按《诗经小雅巷伯》：“哆兮侈兮，成是南箕。”

〈朱注〉《哆侈》，微张之貌。“南箕”四星，二为踵，二为舌。其踵狭而舌广，则大张矣。〈大全〉安成刘氏曰：“箕星常见于南方，故谓南箕。”

《大东》维南有箕。不可以簸扬。

维南有箕，载翕其舌。

〈朱注〉《南箕》不可以簸扬糠秕而引其舌，反若有所吞噬也。

按《尔雅释天》。“析木谓之津。”箕斗之间，汉津也。

〈注〉即汉津也。箕龙尾，斗南斗，天汉之津梁。〈疏〉十二次之分。析木，燕也。折木之津，箕、斗之次名也。孙炎曰：“析别水木以箕斗之间，是天汉之津也。”刘炫谓是天汉即天河也。天河在箕、斗二星之间，箕在东方木位，斗在北方水位。分析水木，以箕星为隔，隔河须津梁以渡，故谓此次为析木之津也。不言析水而言析木者，此次自南而尽北，故依此次而名《析木》也。郭云：“箕，龙尾。斗，南斗，天汉之津梁。以四方皆有七宿，各成一形，东南成龙形，西方成虎形，皆南首而北尾，南方成鸟形，北方成龟形，皆西首而东尾。箕在苍龙之末，故云龙尾。斗至南方即见，故云南斗。”昭八年《左传》曰“今在析木之津。”《国语》曰“‘日在析木之津’者是也。”按经典但有“析木之津”，无“析木谓之津。”今定本有谓字，因注云即汉津也。误矣。

按《诗纪历枢》，箕为天口，主出气。

按《星经》：“箕四星主后别府，二十七世妇，八十一御女
为相，天子后也。亦为天汉九江口，主梁，在汉边。金星，
春夏金，秋冬土。”

按：《史记天官书》：“箕为敖客曰口舌。”

〈注〉索隐曰：宋均云：“敖，调弄也。箕以簸扬调弄为象，有去去来来”，客之象也。《诗》云：“维南有箕，载翕其舌。”又《诗纬》云：“箕为口，主出气。”是箕谓为敖，客行请谒也。正义曰：箕主八风，亦后妃之府也。

按：《汉书天文志》同。

按《晋书天文志》：“箕四星，亦后宫妃后之府，亦曰天津。
一曰天鸡，主八风，又主口舌，主客蛮夷戎貃。”
按《隋书天文志》同。

按《宋史天文志》：“汉永元铜仪，箕宿十度，唐开元游仪
十一度。”旧去极百十八度，今百二十度。景祐测验，箕
四星十度，距西北第一星去极百二十三度。

按《观象玩占》：“箕四星曰天津，一曰天汉，主津梁；一曰
风口；一曰风星，主八风；一曰狐星、狐狢；一曰天鸡，主
时；一曰天阵，金星也。又为女相，主口舌；又曰天后，后
宫之别府也。其北六尺，为日月五星中道，又主蛮夷戎貃。”